《南唐官研歌用东坡墨妙亭诗韵为铁冶亭侍郎作》
清代·金士松

欧公昔贬官夷陵，少年意气殊飞腾。上书偶触司谏怒，一击不中鞲脱鹰。

携持此研随行箧，五鹿折角犹藏棱。摩挲廿载历禁近，直学都尉衔条冰。

传闻南唐初置监，山骨錾凿深渊凭。苍龙抉爪泄地脉，牛后讵辱端溪憎。

玉蟾蜍滴易水墨，澄心堂纸欺霜缯。淋漓墨沈日千幅，想见建业文房登。

侍郎耽书更嗜古，宝研每出夸良朋。细书藏锋蛰秋蚓，草诀掣笔蟠寒藤。

凤池曲水即此是，千秋羲献薪传镫。徵题墨本逮下走，窃羡仙舟附李膺。

作者简介：（?—1800）清江苏吴江人，寄籍宛平，字亭立，号听涛。乾隆二十五年进士，历任内阁学士，礼、兵、吏部侍郎，顺天学政。嘉庆间官至兵部尚书。卒谥文简。有《乔羽书巢诗集》。